CELEX: 62020TN0723
Language: fi
Date: 2020-12-11 00:00:00
Title: Asia T-723/20: Kanne 11.12.2020 – Prigozhin v. neuvosto

8.2.2021   
            
            
               FI
            
            
               Euroopan unionin virallinen lehti
            
            
               C 44/52
            
         
      Kanne 11.12.2020 – Prigozhin v. neuvosto
      (Asia T-723/20)
      (2021/C 44/75)
      Oikeudenkäyntikieli: englanti
      
         Asianosaiset
      
      
         Kantaja: Yevgeniy Viktorovich Prigozhin (Pietari, Venäjä) (edustaja: solicitor M. Lewis)
      
         Vastaaja: Euroopan unionin neuvosto
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  kumoamaan Libyan tilanteen johdosta määrättävistä rajoittavista toimenpiteistä annetun asetuksen (EU) 2016/44 21 artiklan 2 kohdan täytäntöönpanosta 14.10.2020 annetun neuvoston täytäntöönpanoasetuksen (EU) 2020/1481 (1) ja Libyan tilanteen johdosta määrättävistä rajoittavista toimenpiteistä annetun päätöksen (YUTP) 2015/1333 täytäntöönpanosta 14.10.2020 annetun neuvoston täytäntöönpanopäätöksen (YUTP) 2020/1483 (2)
                  
               
            
                  —
               
               
                  velvoittamaan neuvoston korvaamaan kantajan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteensa tueksi kantaja tukeutuu seitsemään kanneperusteeseen.
      
                  1.
               
               
                  Ensimmäisen kanneperusteen mukaan neuvosto teki ilmeisen virheen katsoessaan, että perusteet kantajan sisällyttämiseksi luetteloon henkilöistä, yhteisöistä ja elimistä, joihin kohdistetaan rajoittavia toimenpiteitä Libyan tilanteen johdosta, täyttyivät kantajan tapauksessa. Kantaja väittää, ettei neuvosto yksilöinyt Wagner Groupiksi kuvattua yhteisöä, ettei hänen tiedossaan ole yhteisöä, jota kutsutaan Wagner Groupiksi, ettei hänellä ole ollut mitään yhteyksiä tällaiseen yhteisöön eikä hän ole ollut tekemisissä tällaisen yhteisön kanssa taikka tukenut sitä.
               
            
                  2.
               
               
                  Toisen kanneperusteen mukaan neuvosto ei noudattanut perusteluvelvollisuuttaan tehdessään kyseisen päätöksen. Kanneperusteessa väitetään, etteivät perustelut sovellu rajoittaviin toimenpiteisiin, ettei niissä todeta tosiseikkoja eikä oikeudellisia seikkoja eikä niissä tosiasiallisesti ja yksityiskohtaisesti viitata täsmällisiin tietoihin asianomaisessa asiakirja-aineistossa, josta ilmenee kantajaa koskevan päätöksen tekeminen.
               
            
                  3.
               
               
                  Kolmannen kanneperusteen mukaan neuvosto ei esittänyt riittäviä eikä yksityiskohtaisia perusteluja ja se teki ilmeisiä arviointivirheitä päättäessään antaa kyseisen päätöksen.
               
            
                  4.
               
               
                  Neljännen kanneperusteen mukaan neuvosto käytti toimivaltaansa väärin ilmeisten arviointivirheiden seurauksena päättäessään antaa kyseisen päätöksen. Kanneperusteessa väitetään, että päätös määrätä kantajaa koskevia rajoittavia toimenpiteitä tehtiin yksinomaan tai pääasiallisesti poliittisten tavoitteiden saavuttamisen tarkoituksessa eikä esitetyistä syistä.
               
            
                  5.
               
               
                  Viidennen kanneperusteen mukaan neuvosto loukkasi kantajan puolustautumisoikeuksia ja kantajan oikeutta tehokkaaseen oikeussuojaan. Koska kantaja väittää, että kyseisen päätöksen tarkoituksena oli poliittisten tavoitteiden saavuttaminen eivätkä esitetyt syyt, kantaja väittää, että hänellä on oikeus saada kaikki päätöksen antamista koskevat asiakirjat mutta näitä ei ole hänelle annettu.
               
            
                  6.
               
               
                  Kuudennen kanneperusteen mukaan neuvosto loukkasi perusteettomasti ja suhteettomasti kantajan perustavanlaatuisia ihmisoikeuksia, mukaan lukien oikeus omaisuuden, liiketoiminnan ja liikkumisen suojaan.
               
            
                  7.
               
               
                  Seitsemännen kanneperusteen mukaan neuvosto loukkasi unionin toimien ennakoitavuuden periaatetta. Kanneperusteessa väitetään, että perusteluissa kuvatun kantajan väitetyn menettelyn epämääräisyyden johdosta henkilön on mahdotonta tietää, mistä toimista hänen tulisi pidättyä rajoittavien toimenpiteiden määräämisen välttämiseksi.
               
            
         (1)  EUVL 2020, L 341, s. 7.
      
         (2)  EUVL 2020, L 341, s. 16.